Video: Selfs Covid-19 kan dansers nie stuit | Maroela Media
'n Video van MJ Mostert en Mieke van der Merwe, albei van Hoërskool Klerksdorp in Noordwes, wat in 'n spontane oomblik 'n besemstok gryp om sosiale afstand te behou terwyl hulle sokkie, het die verbeelding van duisende Facebook-gebruikers aangegryp.
Die gr. 10‑ en 11-leerders het heerlik op die maat van "Dis 'n lekker ou Jan" geskoffel en Leon Bevan, direkteur van bemarking van die skool, het die video Donderdag tydens die skool se opedag geneem.
Hy vertel die opedag is weens die maatreëls wat ingestel is om die verspreiding van Covid-19 te bekamp in 'n ander formaat as gewoonlik aangebied. Gr. 7-leerders wat die opedag wou bywoon, moes vooraf bespreek en die kinders is in groepe van minder as 20 ingedeel om verskillende punte op die skoolterrein te besoek.
"In vandag se tyd is 'n ou vreeslik ingestel daarop om alles reg te probeer doen. Die kinders het bykans nooit meer pret nie en daarom het ons besluit om as deel van die opedag 'n tipe van 'n lyndans aan te bied wat met die nodige sosiale afstand gepaard gaan.
"Die kinders wat daarby betrokke was, het toe begin musiek speel en die volgende oomblik gryp die een 'n besemstok en hulle begin saam dans. Ek het dadelik besef hoe oulik dit is en die video gemaak. Ek wou dit graag met die mense daar buite deel om 'n impak te maak op ons direkte omgewing, min wetend hoeveel mense dit uiteindelik gaan bereik," sê Bevan.
Hy sê mense landswyd sowel as in die buiteland het kommentaar oor die video gelewer. "Dit is interessant dat daar nog nie enige negatiewe kommentaar oor die video was nie. Baie mense het gesê hulle is mal daaroor hoe 'n boer altyd 'n plan maak en hulle haal hul hoede af vir die kinders wat op hierdie verantwoordelike manier wys daar is nog lekker in die lewe en daar is nog hoop."
"Ons harte gaan uit na die kinders wat hierdie jaar van 'n kinderlewe ontneem word. Ons moet die heeltyd met hulle raas en herinner om maskers te dra; dit voel vir hulle of hulle in 'n tronk is. So dit is lekker dat twee van hulle kon besluit om net so 'n bietjie vermaak te verskaf wat eintlik heel kreatief is," sê Bevan.